बर्नान्के ने नए प्रोत्साहन की पेशकश नहीं की  
अमेरिकी फेडरल रिजर्व के चेयरमैन बेन बर्नान्के ने अपने भाषण में केंद्रीय बैंक की ओर से किसी तरह के नए आर्थिक प्रोत्साहन उपायों की घोषणा नहीं की।
अमेरिकी फेडरल रिजर्व के चेयरमैन बेन बर्नान्के ने अपने भाषण में केंद्रीय बैंक की ओर से किसी तरह के नए आर्थिक प्रोत्साहन उपायों की घोषणा नहीं की। हालांकि बाजार बेसब्री से ऐसी किसी घोषणा का इंतजार कर रहा था।  इसके उलट बर्नान्के ने गेंद सरकार और नेताओं के पाले में डालते हुए कहा कि उन्हें रोजगार बढ़ाने के उपाय करने होंगे और साथ ही खर्च और ऋण को लेकर महीनों तक चली राजनीतिक लड़ाई को दोहराने से बचना होगा।  फेडरल रिजर्व के प्रमुख ने कहा कि इससे अर्थव्यवस्था और वित्तीय बाजार प्रभावित हुए थे। बर्नान्के ने योमिंग में जैकसन होल में केंद्रीय बैंकरों की बैठक में कहा कि लघु अवधि में लोगों को रोजगार देना होगा और कठिन आर्थिक परिस्थितियों की वजह से उनके समक्ष आ रही कठिनाइयों को दूर करना होगा, जिससे यह सुनिश्चित हो सके कि हमारी अर्थव्यवस्था पूरी क्षमता से काम करे।